**СТАТУТ**

**НА**

**НАЦИОНАЛНА НАГРАДА ЗА ЧИСТОТА НА БЪЛГАРСКИЯ ЕЗИК**

**„Д-Р ИВАН БОГОРОВ“**

**Общи положения**

**1.** Националната награда за чистота на българския език „Д-р Иван Богоров“ е учредена от Община Карлово, Съюза на българските писатели и Дружеството на българските писатели Карлово.

**2.** С наградата се удостояват български и чужди автори за произведения на български език, с ярък принос в националната литература, написани с обич към книжовния език, завещан ни от д-р Иван Богоров.

**3.** Присъжда се всяка година за цялостен принос или отделни творби в следните направления:

* литературни произведения;
* литературна критика;
* публицистика;
* научни изследвания;

**4.** Националната награда се присъжда на живи автори.

**5.** Организацията по присъждане на Наградата се поема от Община Карлово, при съдействието на останалите съучредители. Община Карлово включва наградата в културния си календар.

**Кандидатстване**

**6.** В годината на наградата, Община Карлово, в срок до 1 май, известява обществеността на официалния сайт на Общината, в един централен и един регионален ежедневник и местните средства за масово осведомяване, а също съучредителите и институциите – участници в Комисията на наградата, които поканва да излъчат своите представители.

**7.** Предложения за носители на Националната награда за чистота на българския език „Д-р Иван Богоров“ могат да правят български литературни съюзи и сдружения, литературни дружества и клубове, образователни, културни и научни институции, граждански сдружения, граждани.

**8.** Предложенията и съпътстващите ги творби се представят на хартиен носител в 2 екземпляра, при възможност – и на електронен вариант. Когато предложението е за цялостно творчество, се прилага и изчерпателна библиография.

**9.** Крайният срок за приемане на предложения и творби е 31 юли на съответната година на адрес:

**Община Карлово,**

**ул. „Петко Събев“ №1**

**obshtina@karlovo.bg**

**4300 Карлово**

**10.** Материали, получени след крайния срок, не се разглеждат – валидна е датата на изпращането им.

**11.** Направените предложения се обявяват в сайта на Община Карлово и местните средства за масово осведомяване.

**Комисия на Наградата**

**12.** Комисията по определяне на носителя на Наградата е от 6 членове. Тя включва представители на:

**Община Карлово /общински съветник и представител на общинската администрация/;**

**Съюз на българските писатели;**

**Институт по български език „Проф. Любомир Андрейчин“ при БАН;**

**Общинска библиотека – гр. Карлово;**

**Дружество на българските писатели Карлово;**

**Общински съвет Карлово.**

**13.** Сформира се със заповед на Кмета на Община Карлово, в срок до 30 май, като Председателя на Комисията се определя на ротационен принцип.

**14.** Комисията заседава в гр. Карлово. Председателят свиква Комисията и ръководи нейната работа. Заседанието е редовно, ако присъстват 4-ма от членовете. Решенията са окончателни, вземат се с квалифицирано мнозинство от 2/3 от присъстващите. Допуска се неприсъстващите, по уважителни причини, членове да изразяват своето становище пред останалите членове на Комисията писмено, което се отчита при вземането на решението.

**15.** Комисията разглежда направените предложения за носители на Наградата, взема своето решение и изготвя Протокол, който представя на Кмета на Община Карлово до 15 октомври.

**16.** Възможно е Наградата „Д-р Иван Богоров“ да не бъде присъдена.

**Награден фонд**

**17.** Морален израз на наградата е високото звание „Носител на Националната награда за чистота на българския език „Д-р Иван Богоров”, чрез Почетна грамота.

**18.** Носителят на наградата получава още парична сума от 1000 лева и метална пластика.

**19.** Когато съавтори са носители на Наградата, всеки от тях, освен Почетна грамота и пластика, получава парична сума от 700 лева.

**20.** Средствата за наградния фонд се осигуряват от Община Карлово, включително от дарения, проекти и др.

**Награждаване**

**21.** Наградата се връчва в Деня на народните будители.

**22.** Програмата на тържествата по връчване на Наградата се обявява в литературната периодика и средствата за масово осведомяване.

**23.** Съучредителите полагат усилия наградените творби да станат достояние на гражданите, на широката училищна и литературна обществетност по време на срещи с носителя на Наградата, чрез публикации в образователни и литературни издания, средствата за масово осведомяване и др.

**Административна норма на статута**

Статута е утвърден с **Решение № 570 от 27.04.2017 г. на Общинския съвет Карлово,** Управителния съвет на Съюза на българските писатели и Решение №1 от 20.04.2017 г. на Управителния съвет на Дружеството на българските писатели Карлово.